b'\n_START_ARTICLE_\nGryb\xc5\xb3 grupavimas\n_START_PARAGRAPH_\nGrupuoti grybus galima pagal kelis skirtingus kriterijus. Da\xc5\xbeniausiai jie skirstomi pagal mitybos arba pagal dauginimosi b\xc5\xabdus.\n_START_SECTION_\nPagal mitybos b\xc5\xabdus\n_START_PARAGRAPH_\nSudarant gryb\xc5\xb3 ekologini\xc5\xb3 grupi\xc5\xb3 terminus pagal mitybinius ry\xc5\xa1ius vartojama gal\xc5\xabn\xc4\x97 \xe2\x80\x9etrof\xe2\x80\x9c:_NEWLINE_grybai, mintantys augalais, vadinami fitotrofais, dumbliais \xe2\x80\x93 fikotrofais, kerp\xc4\x97mis \xe2\x80\x93 lichenotrofais, samanomis \xe2\x80\x93 briotrofais, augantys ant ekskrement\xc5\xb3 \xe2\x80\x93 koprotrofais, ant vabzd\xc5\xbei\xc5\xb3 ir kit\xc5\xb3 gyv\xc5\xabn\xc5\xb3 lavon\xc5\xb3 \xe2\x80\x93 nekrotrofais, ant medienos \xe2\x80\x93 ksilotrofais, ant gyvos medienos \xe2\x80\x93 ksilobiotrofais, ant negyvos \xe2\x80\x93 ksilosaprotrofais, ant gryb\xc5\xb3 \xe2\x80\x93 biomikotrofais._NEWLINE_Pagal mitybos b\xc5\xabd\xc4\x85 grybai skirstomi \xc4\xaf saprotrofinius, parazitinius ir mikorizinius.\n_START_SECTION_\nSaprotrofiniai grybai\n_START_PARAGRAPH_\nJ\xc5\xb3 maistas: nukrit\xc4\x99 lapai, spygliai, kelmai, nud\xc5\xbei\xc5\xabv\xc4\x99 med\xc5\xbeiai, i\xc5\xa1vartos, negyva \xc5\xbeolin\xc4\x97 danga, ekskrementai._NEWLINE_Saprotrofai, b\xc5\xabdami aktyv\xc5\xabs aplinkos sanitarai, tas med\xc5\xbeiagas skaido, paversdami jas puria mi\xc5\xa1ko dirva. Skirtingos gryb\xc5\xb3 r\xc5\xab\xc5\xa1ys ardo skirtingas augalo dalis: paprastasis ausiadyglis (Auriscalpium vulgare) pu\xc5\xa1ies, egl\xc4\x97s kankor\xc4\x97\xc5\xbeius, pu\xc5\xa1inis tampriukas (Strobilurus esculentus) - pu\xc5\xa1ies konkor\xc4\x97\xc5\xbeius, o valgomasis tampriukas (S.esculentus) \xe2\x80\x93 tik egl\xc4\x97s. Kai kuri\xc5\xb3 r\xc5\xab\xc5\xa1i\xc5\xb3 grybai, ypa\xc4\x8d pel\xc4\x97siniai, skaido net sintetines med\xc5\xbeiagas: kapron\xc4\x85, nailon\xc4\x85, pramoninius gaminius._NEWLINE_Saprotrof\xc5\xb3 koto pagrindas plaukuotas, apaug\xc4\x99s grybienos gijel\xc4\x97mis. Saprotrofai labiausiai paplitusi gryb\xc5\xb3 grup\xc4\x97. Tai pirmieji grybai \xc5\xbeem\xc4\x97je. I\xc5\xa1 j\xc5\xb3 nema\xc5\xbeai yra valgom\xc5\xb3.\n_START_SECTION_\nParazitiniai grybai\n_START_PARAGRAPH_\nGyvena gyvuose organizmuose, bei maitinasi gyv\xc5\xb3 augal\xc5\xb3 ir gyv\xc5\xabn\xc5\xb3 syvais. Gyvena augal\xc5\xb3, \xc4\xafvairi\xc5\xb3 gyv\xc5\xabn\xc5\xb3, net \xc5\xbemogaus gyvuose organizmuose. Tai r\xc5\xabdys, k\xc5\xabl\xc4\x97s, raupl\xc4\x97s, daugelis kempinini\xc5\xb3. \xc5\xa0ie kenk\xc4\x97jai da\xc5\xbenai p\xc5\xabkeliu aptraukia baravykus, \xc5\xabm\xc4\x97des ir kitus grybus._NEWLINE_Nuoroda: Augalus parazituojantys grybai\n_START_SECTION_\nGrie\xc5\xbetai neapibr\xc4\x97\xc5\xbeta mityba\n_START_PARAGRAPH_\nDaugelio gryb\xc5\xb3 mitybos b\xc5\xabdas n\xc4\x97ra grie\xc5\xbetai apibr\xc4\x97\xc5\xbetas. Pvz., raibasis baltikas (Tricholorria terreum), augantis po lapuo\xc4\x8diais med\xc5\xbeiais, minta kaip saprotrofas, o po spygliuo\xc4\x8diais \xe2\x80\x93 kaip mikorizinis grybas. Gluosnin\xc4\x97 kreivabud\xc4\x97 (Pleurotus ostreatus), kupetomis apgula kelmus, p\xc5\xabvan\xc4\x8dius kamienus ir i\xc5\xa1vartas, bet, progai pasitaikius, apninka ir gyv\xc5\xb3 med\xc5\xbei\xc5\xb3 medien\xc4\x85. Paprastasis kelmutis (Armillaria mellea) da\xc5\xbeniausiai b\xc5\xabna saprotrofas, o soduose, parkuose virsta parazitu \xe2\x80\x93 jaunus medelius numarina per 1-3 metus, senus \xe2\x80\x93 per 10 met\xc5\xb3, kartu apninka ir kiti grybai, kol buvusio med\xc5\xbeio vietoje su\xc5\xbeelia \xc5\xbeol\xc4\x97.\n_START_SECTION_\nPagal dauginimosi b\xc5\xabdus\n_START_PARAGRAPH_\nPagal dauginimosi b\xc5\xabd\xc4\x85 grybai skirstomi \xc4\xaf dvi grupes: homotalinius ir heterotalinius.\n_START_SECTION_\nHomotaliniai grybai\n_START_PARAGRAPH_\nHomotaliniai grybai i\xc5\xa1 vienintel\xc4\x97s sporos i\xc5\xa1augina grybien\xc4\x85, i\xc5\xa1 kurios ilgainiui formuojasi vaisiak\xc5\xabniai, paskleid\xc5\xbeiantys sporas (pvz., kai kurie m\xc4\x97\xc5\xa1lagrybiai).\n_START_SECTION_\nHeterotaliniai grybai\n_START_PARAGRAPH_\n\xc5\xa0i\xc5\xb3 gryb\xc5\xb3 yra sud\xc4\x97tingesnis gyvenimo b\xc5\xabdas. Heterotaliniai grybai subrandina skirtalytes sporas. Tarp j\xc5\xb3 beveik visi valgomieji ir nuodingieji. Pvz., baravyko dalis subrandint\xc5\xb3 spor\xc5\xb3 yra vyri\xc5\xa1kos kilm\xc4\x97s, kita dalis \xe2\x80\x93 moteri\xc5\xa1kos. Grybienai, augan\xc4\x8diai i\xc5\xa1 vyri\xc5\xa1kos sporos, b\xc5\xabtinas kontaktas su grybiena, augan\xc4\x8dia i\xc5\xa1 moteri\xc5\xa1kos. Tada i\xc5\xa1auga nauja grybiena, galinti suformuoti vaisiak\xc5\xabni\xc5\xb3 u\xc5\xbeuomazgas.'